ORDE do 
23 de maio de 2011, pola que se modifica a do 25 de marzo de 2011, pola 
que nomean os membros da Comisión Interuniversitaria de Galicia e se 
publican os parámetros de ponderación das materias da fase específica da
 proba de acceso á universidade de bacharelato e FP, para o acceso ás 
ensinanzas universitarias oficiais de grao do sistema universitario de 
Galicia no curso 2011-2012.
Consellería de Educación e Ordenación Universitaria — III. Outras disposicións — 03/06/2011

No anexo da Orde do 25 de marzo de 2011 
publicáronse os parámetros de ponderación das materias da fase 
específica da proba de acceso á universidade de bacharelato e FP, para o
 acceso ás ensinanzas universitarias oficiais de grao do sistema 
universitario de Galicia no curso 2011-2012.
O Ministerio de Educación publicou no 
BOE do 17 de maio de 2011 a Orde EDU/1247/2011, do 12 de maio, na que 
introduce modificacións na adscrición de materias da fase específica 
para o cálculo da nota de admisión.
Esta modificación ten carácter 
transitorio e afecta o alumnado que se presente á proba de acceso á 
universidade nas convocatorias ordinaria ou extraordinaria de 2011.
O Real decreto 1892/2008, do 14 de 
novembro, polo que se regulan as condicións para o acceso ás ensinanzas 
universitarias oficiais de grao e os procedementos de admisión ás 
universidades públicas españolas, establece no seu anexo I, a adscrición
 das materias de modalidade do bacharelato ás ramas de coñecemento en 
que se estruturan as ensinanzas universitarias oficiais.
Por outra parte, o artigo 12.4 do Real 
decreto 1393/2007, do 29 de outubro, polo que se establece a ordenación 
das ensinanzas universitarias oficiais, establece que a Universidade 
proporá a adscrición do correspondente título de graduado ou graduada a 
algunha das seguintes ramas do coñecemento: Artes e Humanidades; 
Ciencias; Ciencias da Saúde; Ciencias Sociais e Xurídicas; e Enxeñaría e
 Arquitectura.
En aplicación deste Real decreto 
1393/2007, algún título que anteriormente estaba adscrito con carácter 
nacional a unha área de coñecemento, variou a súa adscrición a outra 
diferente por parte da maioría das universidades. Este cambio de 
adscrición puido frustrar as expectativas do alumnado que realiza 
actualmente segundo curso nunha modalidade de bacharelato que non está 
relacionada coa rama do coñecemento á que agora está adscrito o 
devandito titulo, posto que esta adscrición foi realizada, 
maioritariamente, despois de que iniciase os seus estudos de bacharelato
 sen dispor da información suficiente para matricularse correctamente.
A consecuencia é que estes estudantes 
non teñen opción a mellorar a nota de admisión presentándose, na fase 
específica da proba de acceso á universidade, ás materias de modalidade 
que están a cursar ou que xa cursaron, o cal lles prexudicaría 
especialmente no caso de que se desen procedementos de concorrencia 
competitiva.
Comprobándose que hai alumnos afectados 
corresponde adoptar, de forma transitoria para os procedementos de 
admisión ás universidades do curso 2011-2012, unha medida que permita 
aos estudantes afectados polo cambio de adscrición dalgún título 
universitario oficial despois de iniciar os estudos de bacharelato e que
 se presenten á proba de acceso á universidade nas convocatorias 
ordinaria ou extraordinaria de 2011, examinarse na fase específica das 
materias de modalidade que desexen e que a súa cualificación sexa 
incorporada á nota de admisión, independentemente de que tales materias 
estean ou non adscritas á rama do coñecemento do título ao que queiran 
ser admitidos.
Polo anteriormente exposto,
Artigo único.
Modificar o anexo da orde do 25 de marzo
 de 2011, pola que se nomean os membros da Comisión Interuniversitaria 
de Galicia e se publican os parámetros de ponderación das materias da 
fase específica da proba de acceso á universidade de bacharelato e FP, 
para o acceso ás ensinanzas universitarias oficiais de grao do sistema 
universitario de Galicia no curso 2011-2012, no que afecta a ponderación
 das materias da fase específica para o acceso ás ensinanzas 
universitarias oficiais de grao que se recollen no anexo desta orde.
Disposición derradeira.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 23 de maio de 2011.